Statsminister Lars Løkke Rasmussen (V) har opbakning fra et skrumpende flertal i Folketinget til at videreføre danske regeringers afvisning af at undskylde officielt for Danmarks medvirken til slaveri og slavehandel frem til 1848.

Regeringen har opbakning fra Dansk Folkeparti og Socialdemokratiet til at afstå fra en officiel undskyldning, men både venstrefløjen og – som noget nyt – de radikale opfordrer statsministeren til at levere en officiel undskyldning, når han fredag og lørdag i næste uge taler som gæst ved officielle arrangementer i St. Thomas og St. Croix ved markeringen af 100-årsdagen for salget af tre vestindiske øer til USA.

Den radikale leder, Morten Østergaard, opfordrer Løkke til at gøre som tidligere statsminister Anders Fogh Rasmussen (V), der i 2005 brugte en mindebegivenhed til at undskylde officielt på vegne af den danske stat for danske myndigheders »aktive medvirken« til »at udvise folk til lidelse og død i koncentrationslejrene« under nazismen: